text: Lokalpolitikere inviterede til valgflæsk på Den Blå Oase
  17 november 2017 kl. 21.34
  Lokalpolitikere fra Aabenraa inviterede i dag til stegt flæsk og debat. Flemming Terpager deltog, og han bedre rustet til at stemme.
  Når man er hjemløs eller på anden måde socialt udsat, kan der virke langt op til dem, der tager beslutninger i kommunen. Fredag mødte kandidater til byrådet i Aabenraa derfor op til debat på værestedet Den blå Oase for at komme tæt på dem, der har det sværest.
  Flemming Terpager var en af dem, der deltog i debatten. Han arbejder på værestedet, som en del af hans aktivering.
  - Det var egentlig fint nok at høre lidt om de politiske standpunkter, siger Flemming Terpager om dagens debat.
  Flemming Terpager, kontanthjælpsmodtager, Aabenraa: "Jeg har været med til at prøve at lave forandringerne, og jeg kan være med til at stemme på dem, der kan lave dem."
  Den Blå Oase er et socialt værested for folk med eksempelvis alkohol- eller stofmisbrug, psykiske, sociale eller sundhedsmæssige problemer. 
  Politikerne besøgte Blå Kors' værested for at fortælle, hvad de vil gøre for de socialt udsatte, hvis de bliver valgt på tirsdag.
  Til dagens debat kom der også nye ideer på banen. Der blev blandt andet efterlyst, at kommunen ansætter en socialrådgiver, som er uafhængig og ikke kan tvinge klienterne til ting, de ikke vil.
  - Jeg har været med til at prøve at lave forandringerne, og jeg kan være med til at stemme på dem, der kan lave dem, siger Flemming Terpager.
  Poul Kylling Petersen er formand for Social- og Sundhedsudvalget, og han er positiv efter dagens debat.
  - Der er da helt sikkert ting, vi kan tage med hjem og udvikle videre på. 
  Hvis du ikke ved, hvor du skal sætte dit kryds den 21. november, så tag kandidattesten her.
  
  